Գոդեցիա հրաշալի

Գոդեցիա հրաշալի ( Godetia amoena) միամյա խոտաբույս է, ունի 25-60 սմ բարձրություն, ուղղաձիգ է, լավ ճյուղավորված ցողուն ունի։ Ծաղիկները հասարակ են կամ լիաթերթիկ, ունեն տարբեր գունավորումներ (միագույն կամ խայտաբղետ)։ Պատկանում է օնագրազգիների ընտանիքին։ Խոտաբույսի հայրենիքը Կալիֆորնիան է։

Ծաղկում է հուլիսից սկսած մինչև աշնանային սառնամանիքները։ Լուսասեր է, բավականին ցրտադիմացկուն է։ Ավելի լավ է աճում ավազակավային, օրգանական նյութերով հարուստ, ստրուկտուրային հողերում։ Սերմերը չափազանց մանր են, ուստի բաց գրունտում զգուշությամբ պետք է ցանել մայիսի սկզբին, այն հաշվով, որպեսզի մայիսի վերջերին սածիլները դաշտ տեղափոխվեն։

Մշակության մեջ տարածված են ինչպես հրաշալի (Վայսեր Շվան, Բլիտցշտրալ, Յորք, Օրանժ, Ռուլ, Սիբիլ, Շերվուդ, Լիաննա, Լինդիլյա և այլն), այնպես էլ խոշորածաղիկ (Մետեոր, Ռեմբրանդտ) գոդեցիների բազմաթիվ սորտեր։ Դրանք մեկը մյուսից տարբերվում են ծաղիկների խոշորությամբ, գույնով, խայտաբղետությամբ և այլն։ Օգտագործվում է ծաղկաթմբերի, ռաբատկաների ձևավորման, ինչպես նաև խմբերով՝ սիզախոտի ֆոնի վրա։ Պիտանի է մեր հանրապետության բոլոր կլիմայական գոտիներում մշակելու համար։